Papersnake/gushiwen huggingface dataset:
和云松雪中十绝 其九
蓝仁（明代）

群贤诗语斗清新，白战何人笔有神。未似渔翁堪入画，孤舟蓑笠自垂纶。
酒泉子
曹勋（宋代）

连面霜风。野馆山村逢至日，开怀欲殢酒杯空。与谁同。

一缄来信托飞鸿。信里催归无限意，黄昏应是出房栊。夜香浓。
范蜀公挽诗 其七
李廌（宋代）

关雎久盈耳，魏阙亦游心。不废江湖乐，亲调钟磬音。

九重初击拊，千代正哇淫。器在人亡矣，哀哉泪满襟。
送胡文善之官海南文昌县 其一
来复（明代）

琼州南去海冥冥，婺女垂光应地灵。洞入朱耶泷水白，山蟠黎母瘴烟青。

邮炊每食桄榔面，蛮赋多输翡翠翎。定有远人歌善治，风谣纪德重镌铭。
念奴娇（敬借老人灯韵为寿）
洪咨夔（宋代）

光风霁月，信行窝到处，人间天上。一笑唤回新造化，满眼翠舒上放。脑后功名，脚跟富贵，梦断春旗仗。辐巾萧散，任他虮虱龙象。

正是杨柳初眠，海棠半睡，锦绣天开障。鹤骨松筋年望八，得醉不妨澜浪。节过烧灯，时催修禊，迎面韶华荡。宗文扶著，问翁马首何向。
赠东谷上人
林景熙（宋代）

岸陵几纷纷，岐路谁了了。
中有定慧人，翛然坐深窈。
山空诸念消，月堕孤禅悄。
一室虚白生，天鸡弄清晓。
齐天乐（次韵赵芳谷曲，有香玉之怨）
曾允元（宋代）

碧梧枝上占秋信，微闻雨声还惬。虹影分晴，云光透晚，残日依依团箑。阑干一霎。又长笛归舟，乱鸦荒堞。两鬓西风，有人心事到红叶。

娇莲相对欲语，奈莲茎有刺，愁不成折。天上欢期，人间巧意，今夜明河如雪。新宽带结。想宝篆频温，翠奁低揭。雾湿云鬟，浅妆深拜月。
和汉老弟雪中对梅 其三
虞俦（宋代）

青女催装试手温，云移步障到江村。盈盈欲露含羞态，便面还教月敛昏。
春日过寿安山馆
罗邺（唐代）

旧国多将泉石亲，西游爱此拂行尘。帘开山色离亭午，

步入松行别岛春。谁肯暂安耕钓地，相逢谩叹路岐身。

归期不及桃花水，江上何曾鲙雪鳞。
村行遇猎
贯休（唐代）

猎师纷纷走榛莽，女亦相随把弓矢。南北东西尽杀心，

断烧残云在围里。鹘拂荒田兔成血，竿打黄茅雉惊起。

伤嗟个辈亦是人，一生将此关身己。我闻天地之大德曰生，

又闻万事皆天意，何遣此人又如此。犹更愿天公一丈雪，

深山麋鹿尽冻死。
水调歌头
刘炳照（清代）

春色在何许，香国斗奇葩。似曾相识，归雁笑我负韶华。

我本前身柳絮，趁著东风来去，随意绕天涯。閒倚曲阑畔，芳草夕阳斜。

空回首，欢游处，算云遮。冶红深翠，无绪春思属谁家。

邀得一庭月影，对著一帘花影，且自醉流霞。行乐及时耳，人事不须嗟。
满庭芳（中秋）
潘良贵（宋代）

夹水松篁，一天风露，觉来身在扁舟。桂花当午，雪卷素光流。起傍蓬窗危坐，飘然竟、欲到瀛洲。人世乐，那知此夜，空际列琼楼。

休休。闲最好，十年归梦，两眼乡愁。谩赢得、萧萧华发盈头。往事不须追谏，从今去、拂袖何求。一尊酒，持杯顾影，起舞自相酬。
凤衔杯 端溪任兵备席上，赠沉香杯
董元恺（清代）

秋水片帆明似箭。又映带烟峦葱茜。有垂钓任公，鸣筝挟瑟开芳宴。

还共举，梨花盏。

质崚嶒，气清远。泛玻瓈、鹧鸪斑擅。拚一饮香浮，醉中海国壶中选。

应胜似，涪阳篆。
古风贺周益公休致
黄景说（宋代）

相公能辞一品官，不能辞转九转丹。
相公能却万钟粟，不能却转长生籙。
潭潭之居移气体，新年七十儿童似。
朝明见客步如飞，窗下时时看细字。
高车得似垂车荣，巍冠何如挂冠清。
深衣独乐真天人，谁其友之聃与彭。
春景 柳叶暗金沟
刘辰翁（宋代）

辇路垂垂柳，昆明寂寂流。近天高翠叶，映日暗金沟。

眠起当前高，萎蕤拂御舟。锁成三阁暮，流出六宫愁。

桐影题难立，杨花宕不收。至今寒食雨，堕泪曲江头。
种田庵
王之道（宋代）

古人即耒耜，自有中田庐。
看君种田庵，名异实则如。
条场归云来，宫功不容纾。
丁丑元旦纪兴次
谢迁（明代）

蚤起书云卜有年，游氛尽处见青天。道随时泰何妨老，心与身閒即是仙。

兴在溪山真独乐，业传农圃久相便。赓吟预订春郊约，喜接邮筒第一篇。
秋雨夜坐
甘立（元代）

风雨夜窗急，庭帷秋思多。萧萧闻落木，汹汹度惊波。

阶湿吟蛩乱，檐深宿鸟过。青灯挑不尽，无奈客愁何。
句 其四
詹默（宋代）

莫似公家三十五，时来不寄一行书。
登瀛阁
毕仲游（宋代）

穿池引水事清幽，水有寒鱼钓艇浮。惯识蓬莱好风月，装成沧艇旧汀洲。

波涵弱柳双行影，露裛衰荷半顷秋。从此东州富宾客，非才先得从公游。
同叔问诸人以橘栗柿蔗为题以东南之美为韵余得橘美字韵一首
程俱（宋代）

三闾老沈湘，嘉颂谁为美。白华发幽馨，春色荐甘醴。

金衣光出怀，缥实酸裂齿。岂无三百苞，未见十二子。

缅怀商山翁，善幻亦徒耳。壶中何足道，千刹一毫比。

我今老而穷，饘粥思乞米。恨无千头奴，杼柚供万指。

慇勤祝移根，勿作江北枳。
晓发衡山访子昂学士
任士林（元代）

山林真学士，天地一诗翁。乘兴不可返，孤舟雪后风。

浩荡襟期别，艰难道术穷。何当真卜宅，共老水精宫。
善哉行·其一
曹丕（魏晋）

上山采薇，薄暮苦饥。
溪谷多风，霜露沾衣。
野雉群雊，猿猴相追。
还望故乡，郁何垒垒！
高山有崖，林木有枝。
忧来无方，人莫之知。
人生如寄，多忧何为？
今我不乐，岁月如驰。
汤汤川流，中有行舟。
随波转薄，有似客游。
策我良马，被我轻裘。
载驰载驱，聊以忘忧。
鹧鸪天（渴雨）
姚述尧（宋代）

几阵萧萧弄雨风。片云微破月朦胧。田家侧耳听鸣鹳，寰海倾心想卧龙。

尧日近，舜云浓。圣仁天覆忍民穷。会看膏泽随车下，只恐诗人句未工。
偈颂八十五首
释妙伦（宋代）

宽用工，急著限。
是也划，非也划。
顶{左宁右页}忽然突出眼，圈圈圞圞，
一似古殿里壁角落头破灯盏。者老和尚，
元无所向。一味麻皮头，
做出万般样。我也无端被伊葛藤一上，
惭愧椿子倒了也。衔怨衔恩，
含悲合笑，烧一炷香供养。
柳州开元寺夏雨
吕本中（宋代）

风雨潇潇似晚秋，鸦归门掩伴僧幽。
云深不见千岩秀，水涨初闻万壑流。
钟唤梦回空怅望，人传书至竟沉浮。
面如田字非吾相，莫羡班超封列侯。
江南曲
刘昚虚（唐代）

美人何荡漾，湖上风日长。玉手欲有赠，裴回双明珰。

歌声随绿水，怨色起青阳。日暮还家望，云波横洞房。
新柳八首 其三 军营
邹德臣（清代）

唤作条侯号颇宜，澹烟低锁戟门枝。难穿白羽稊犹小，乱拂红旗带已垂。

画角晓吹金缕曲，铁衣寒映曲尘丝。将军令肃春难透，莫怪东王按辔迟。
挽张叔夜二首
张孝纯（宋代）

畴昔中朝士，簪绅仰令名。
恩威彰辅郡，忠孝卫都城。
许国志何壮，为山功莫成。
西风故林道，萧瑟感秋声。
半山春晚即事
王安石（宋代）

春风取花去，酬我以清阴。
翳翳陂路静，交交园屋深。
床敷每小息，杖屦或幽寻。
惟有北山鸟，经过遗好音。
秋深过田家
吴龙翰（宋代）

策杖行行过石桥，农家鸡黍远相招。
田铺棋局露雅下，山展画屏烟雨描。
病骨枯于秋后叶，诗怀雄似海东潮。
一声老鹤松梢上，賸欲乘风到九霄。
清明夜与诸友围棋观音寺
孙绪（明代）

行人侧耳听棋声，败屋残灯夜未平。满树风威随白战，半庭月色趁清明。

冥心似悟门中味，真境堪忘世上情。欲向蒲团醒大梦，东林深处问啼莺。
夏日感旧
陆游（宋代）

吴人那惯粟浆酸，茶碗聊沾舌本乾。
身病不堪闲客搅，日长惟忆异书看。
流年冉冉谁能驻？长夏迢迢亦已残。
步有新船君贺我，西风先梦上严滩。
示文儿通儿
薛始亨（明代）

昔余有奇梦，命你曰文通。经术河汾正，文章綵笔工。

学从中质勉，道在百年穷。莫向垆头去，清狂似乃翁。
江城子·萍蓬踪迹几时休
侯置（宋代）

萍蓬踪迹几时休。尽飘浮。为君留。共话当年，年少气横秋。莫叹两翁俱白发，今古事，尽悠悠。西风吹梦入江楼。故山幽。谩回头。又是手遮，西日望皇州。欲向西湖重载酒，君不去，与谁游。
竹书筒 其二
石介（宋代）

达者创奇制，霜圆断竹寻。苍筤破云色，萧瑟移风音。

径寸不为短，探幽乃觉深。中间自空洞，枝干何嵚崟。

投恐成龙去，吹还作凤吟。棱棱人有节，窍窍物无心。

俭朴他难比，提携力易任。绝姿古皇道，虚受圣人襟。

或贮谏官草，多收女史箴。筒兮用可贵，吾不换南金。
南迁道郁林郡守王君示古律诗一篇北归辄成两篇以答其意 其二
李纲（宋代）

垂老相逢海峤间，盈编珠玉破愁颜。清名岂籍郁林石，雅志常存仙奕山。

丘壑采薇嗟我病，弦歌为政羡君閒。中原杳杳旌旗暗，回首春风涕一潸。
留别丘为
王维（唐代）

归鞍白云外，缭绕出前山。今日又明日，自知心不闲。

亲劳簪组送，欲趁莺花还。一步一回首，迟迟向近关。
司春园五月五日梨花是日因事不果 其二
耶律铸（宋代）

已是春风酿雪香，月波斜浸玉肌凉。如何不入荆王梦，却逼何人要洗妆。
新秋瀛洲亭上论学
区大相（明代）

金飙肇凉气，玉水涵秋霁。华叶未随风，绮苔尚盈砌。

环流太液波，侧泻御沟汭。危槛瞰澄瀛，周垣属云陛。

仰视孤鸢翔，俯察纤鳞逝。蔼蔼玉堂宾，济济衣冠会。

瑶函抽妙义，银钥发清閟。意入道源深，境寂玄关邃。

清泠涤我襟，夕爽飘吾袂。逝川无息流，羲御不停辔。

请事颜公言，永怀隰朋愧。
梅花集句 其二○三
李龏（金朝）

问得梅花信，新晴花气香。戏赓和靖句，炙背负斜阳。
顺风过湖二首
项安世（宋代）

维舟六日傍明山，待得风来始破颜。
一抹平湖三十里，听渠微横未须关。
七年九月自广陵召还复馆于浴室东堂八年六月
苏轼（宋代）

乞郡三章字半斜，庙堂传笑眼昏花。
上人问我迟留意，待赐头昏八饼茶。
（尚书学士得赐头昏龙茶一斤，八饼，今年昏到最迟。
）梦绕吴山却月廊，白梅卢橘觉犹香。
（杭州梵天寺有月廊数百间，寺中多白杨梅、卢橘。
）会稽且作须臾意，従此归田策最良。
东南此去几时归，倦鸟孤飞岂有期。
断送一生消底物，三年光景六篇诗。
已过胥口将近钓台
杨万里（宋代）

睡起衣襟乱，头巾百摺痕。
帆端风色紧，船底水声喧。
胥口冤余浪，严滩钓处村。
因行还访古，故老莫能言。
偈颂九十三首
释梵琮（宋代）

仙居多异草，圣地绝凡踪。
秋风动鳞甲，生蛇化活龙。
禅会图黄檗裳沙弥
释了惠（宋代）

膝下黄金贵，掌中天地宽。
风云欣际会，四海夜涛寒。
寄二弟
范纯仁（宋代）

一日如三岁，离怀不可忘。宦游难会合，衰老易悲伤。

原上鸰飞急，天边雁序长。如何名利役，白首远相望。
夏日城西月张园看荷花得莲字
袁宏道（明代）

晓起闻儿说，隅西已有莲。帻犹悬壁上，屐已跃门前。

树接宫云近，花藏庙市偏。鱼行清冷涧，人语绿沈烟。

露叶无多绽，风香绕一廛。偏呼荷蕙侣，驰与蜡纹笺。

任意巾衫去，随身酒盏传。题诗新涤砚，洗茗自浇泉。

有垒微添石，因洼小作田。凉风吹面尽，明月到阶全。

鸥鹭归閒地，杯捲属冗员。聊为避暑饮，𢬵了月支钱。
十诗谢寥计使
陈造（宋代）

陆子木已拱，遗文空隽永。
郑子为米仕，县廨縻簿领。
听公谭旧社，文陈鹅鹳整。
离索我若斯，胡术谢榛梗。
寓居姚家村
丘葵（宋代）

平头五十沧江叟，寄迹三家桑柘村。
樽酒不知谁主客，柬书相伴过晨昏。
有时独步来沙际，尽日清谈倚树根。
一任傍人笑迂阔，此心欲与白鸥论。
正月末再来渡石桥见桃花盛开有感而赋
李新（宋代）

小桃弄色仍千本，流水飘香又一年。
何必人如花灼灼，但教情似水涓涓。
次韵张公达游西池
郑獬（宋代）

醉漾兰舟不忍归，斜阳已落碧云西。
天开银汉水初满，春入武陵人自迷。
殿倚鳌头连绣幕，桥飞虹影度金堤。
游人不惜残花地，无限落红粘马蹄。
句
尤袤（宋代）

强学瞿昙金作面，只应恁怪老禅亲。
溪月
陆游（宋代）

天风吹发冷飕飕，独向沙边上钓舟。
愁绝平羌江上月，向人依旧半轮秋。
元符二年十一月十六日赵德麟检校诸邑……寄
晁说之（宋代）

补陀风月在，处处得真居。
一六同妙湛，三千皆宴如。
夔州试院呈诸公
冉居常（宋代）

他年虫篆老书生，谬向文闱预领衡。
敢道灵鳌嗟贔贔，只愁洼马赋峥嵘。
旧传锦样心虽愧，新拣沙金眼自明。
收拾美庄逃谤去，升沈脚迹任诸英。
赠仙居宰陈述古 其三
郑穆（宋代）

我爱仙居宰，岩岩气宇宽。百筳微出响，万楫一生澜。

邑小天为寿，民愚地与安。经年不相见，已见欲跻难。
妇女之孝二十首·缇萦
林同（宋代）

仁矣文皇诏，悲哉少女书。
至今民受赐，非但活淳于。
野寺
吕本中（宋代）

晓窗日未融，野寺雨欲作。经旬少客到，静坐差可乐。

平生遭病扰，今更不如昨。囊空畏高医，何以致良药。

所幸秋已至，所在身可著。洗耳听凉风，不待一叶落。
和子骏郎中文台
冯山（宋代）

地接松扶绝塞边，星居人户种畬田。语音高亢关中俗，风物萧疏剑外天。

一失羁縻生堡障，十分流运费刀泉。闾阎谩作封侯计，几辈伻图到上前。
题幻翁墨兰
书諴（清代）

北人爱兰不易致，画兰直作真兰视。吾叔立意恐雷同，一以纷糅蕴精粹。

天地古人皆非师，神全故坐形支离。快笔如锥划纸碎，破花断叶含清飔。

閟阁时闻豹囊鼓，轻飏茶烟供香祖。世间沈麝敢同焚，笔墨闻薰长不腐。

虚室题诗得数观，似同君子久盘桓。薄劣虽惭谢车骑，愿将心事托芝兰。
念奴娇 云署碧桃花
曹溶（明代）

清明已过，怪龙堆无赖，酸风还剪。谁寄武陵花数朵，仿佛画船剪软。

扇影堤边。粉香人面，倚树闻娇喘。倾城难遇，且将塞上帘卷。

最爱轻暖轻寒，随蜂趁蝶，乍嬉游心展。宿雨弄姿浑似梦，年少赋情深浅。

飘堕旗亭，胭脂万斛，恨事空消遣。今朝酒醒，流莺如诉春远。
正传寺住持安东岩请赞
释普宁（宋代）

生缘於西蜀，非独游日本。
十方国土中，当头俱坐断。
临江仙·我劝髯张归去好
苏轼（宋代）

我劝髯张归去好，从来自己忘情。尘心消尽道心平。江南与塞北，何处不堪行。
俎豆庚桑真过矣，凭君说与南荣。愿闻吴越报丰登。君王如有问，结袜赖王生。
访湖友
徐玑（宋代）

城中日日望南湖，乞得閒来访隐居。
渐有秋霖篱菊长，才无暑气渚莲疏。
壁间古画多贤像，案上尘编半佛书。
未见主人逢稚子，不通姓字独踟躇。
九日简毛秋岑明复庵
戴亨（清代）

志士悲年迅，重阳节又临。欲寻黄叶路，高寄白云心。

惠子濠梁乐，荣期带索吟。芳踪谁可继，怀古意何深。
哭李清卿侍郎
王洋（宋代）

金石虽云久，精诚谅不移。
但期忠可仗，谁谓敌谁知。
吁极天应泣，难谌信有亏。
报君如不尽，祸福定虚辞。
访士特举和六四叔诗因次韵
刘子翚（宋代）

闻道归舟泊浅沙，篮舆出郭日初斜。
新传赋咏来梁苑，旧识芝兰向谢家。
遣兴只凭樽有酒，感时愁见树飞花。
相逢未款还相别，回首长亭鬓欲华。
奉和黄文若赠刁文叔
周紫芝（宋代）

昔日风流守，流传父老知。诸孙今若此，天意了无疑。

醉里开愁眼，灯前得近诗。闻名真已久，识面更何时。
致仕
曾几（宋代）

妻孥挽我奉真祠，老子婆娑正坐谁。
受禄功无一毫末，休官事坐十年迟。
尚容款曲悬车地，绝胜仓皇易箦时。
请祝圣人千万寿，小臣何敢望期颐。
聂道录和王寅甫外郎雪诗因次韵仍依白战体
俞德邻（宋代）

黑螭驾趣玄冥来，朔风捲地飞尘埃。江南澶漫数十郡，太半化作昆明灰。

穷阴用壮势猎猎，田父嚇嚇何时哉。龙公行雪亦诧事，缥缈落屑随飙回。

八荒炫晃尽一色，羽卫隔远空黄台。闭门穷巷独僵卧，饿死已分如墨胎。

哗哗传诵汝颍句，冻口久合逌然开。当年白战禁体物，练絮玉月银梨梅。

醉翁仙去不可作，欲追胜赏谁传杯。荒丘坳垤陷猊虎，老树𠗉𠗨封莓苔。

风尘澒洞诗事废，巨笔把槊无雄材。嗟余客路二千里，梦寐无复斑衣莱。

何当宾日照旸谷，苏息困约无绳菑。会趋宾馆贺元献，不敢合闹骚樽罍。
长安市上歌送米仲诏还令铜梁
张萱（明代）

莫歌蜀道难，莫歌蜀道易。蜀难蜀易何足云，请君且看长安市。

长安市上舞春风，轹辐扬鞭处处逢。绣陌千条车似水，香尘万斛马如龙。

玉作双轮金作马，左驰右突不复疑。开山岂倩灵威伯，驾海宁用无支祈。

自言一生好身手，奔腾不分飞廉后。自言举足尽康庄，趫趠直出章亥傍。

岂知跬步有反覆，夷险平陂原倚伏。羊肠鸟道森眼前，何必蚕丛与鱼服。

风尘道路总悠悠，前倾后覆无时休。蹄涔慎勿忽衣袽，平地往往摧华辀。

铜梁仙令米仲诏，襆被长吁何扰扰。五年三度走峨岷，秣马脂车如制鹞。

翩翩昨日来朝天，两拳不挟一文钱。妻寒儿馁岂暇问，尚方旅实空累然。

青珠锡碧既璀璨，璆铁银镂尤精研。千盘百折幸弛担，稽首毕献明堂前。

帝傍之鬼问私觌，令有两拳张不得。仓皇称贷复破产，猾吏奸胥犹咤叱。

白昼鼠狐已如此，何问陷阱与罟获。难行路，路行难，石栈天梯尚可攀。

春明门内地数尺，令我踯躅不得开心颜。君是帝城人，我是帝城客。

共问帝城乐，如何舌长咋。褒斜滟滪徒区区，畏途尚在长安陌。

高台洒酒共歌骊，飒飒秋风竹马嘶。此日帝城君自见，双凫莫惜更西飞。

西飞何日过三峨，长安回首畏途多。追锋若出长安市，莫忘长安市上歌。
九日言怀
罗公升（宋代）

木落湖山万叶黄，乱愁深处见重阳。
絺衣只惯诗人体，酒盏全乖病客肠。
只道事随人意改，如何花作旧时香。
孤楼不作还家梦，卧听松风响夜长。
寓华藏寺
邹士夔（清代）

石室松龛下，沿阶草色侵。自能消俗虑，何必问禅心。

帘影度空翠，湖光澄碧林。法堂临涧水，终夕听鸣琴。
送日新
周孚（宋代）

昭代知名易，中年话别难。我方安句曲，子莫贷楼兰。

鹤料从何给，鸥盟想未寒。尘埃双白发，从此更彫残。
崇教寺
左纬（宋代）

只把山为界，红尘自此分。竹窗吟听雪，苔石坐看云。

意静诗先到，心清道自闻。深惭王许辈，猿鹤旧同群。
寄子堂
舒岳祥（宋代）

不践山中约，时时梦见之。
况当春雨夜，正作韭虀思。
种菊秋堪撷，诛茅冬未迟。
人生难自料，身后要名垂。
初住雷峰下院寄秋渠兄
释古通（明代）

鼓角喧填异上方，闭门曾不减清凉。閒阶雨过苔侵榻，破屋风筛树覆墙。

乞食千家分铄釜，降心半偈倚绳床。莫辞雁翅城边路，小院梅花正早芳。
题淮阴侯庙十首
邵雍（宋代）

据立大功非不智，复贪王爵似专愚。
造成四百年灾汉，才得安宁反受诛。
次韵记马耳峰旧游
舒岳祥（宋代）

牙轴珠联秘签滕，晓窗开卷见诗朋。
曲渠荷苇鸣新雨，深院茶梅响落冰。
山市雪晴邀试酒，溪桥月好近烧灯。
玉泓不放花流出，闻有潜鱼解避罾。
夏雨
陆游（宋代）

清风起湖滨，急雨来天末。
蚊蝇遽退听，松竹例苏活。
奇声集空庭，爽气生细葛。
素秋虽尚遥，聊喜宽肺渴。
南湖晚霁
韦骧（宋代）

雨脚随云断，湖光带日还。微虹初照水，馀雾尚怀山。

理网渔歌喜，支篷孤棹閒。萧然安舣泊，尽室画图间。
人静秋相倚
郭之奇（明代）

丛绿冒深幽，不知山有秋。羁心易为感，节序引冥搜。

晨昏檐际立，久对数峰头。白云如我意，鳞鳞近远浮。

遂使金风入，分光动晓眸。虚室参差杳，偏宜爽气投。

人静秋相倚，林鸟閒啾啾。虽欣炎暑薄，转结露霜忧。

所居违自得，梦绕苍蒹流。非关庭树响，别自搅悲愁。
犹日赏菊
陈与义（宋代）

黄花不负秋，与秋作光辉。
夜霜犹作恶，朝日为解围。
今晨岂重犹，节意入幽菲。
孤芳擅天地，众卉亦已微。
殷勤黄金靥，照辉白板扉。
洁酒欲寿花，孔兄与我违。
清坐绝省事，未觉此计非。
夕英岂不腴，骚人自难肥。
秋雨内宴
韩偓（唐代）

一带清风入画堂，撼真珠箔碎玎珰。更看槛外霏霏雨，似劝须教醉玉觞。
圣祖仁皇帝挽辞 其三
顾成天（清代）

銮舆六度接穷檐，日角天颜惕仰瞻。此日鼎湖龙已去，空教昂首望龙髯。
奉和永叔夜闻风声有感用其韵
刘敞（宋代）

往为名山客，浩荡多奇观。六月湖海卧，飘飘生羽翰。

误升紫垣籍，草野非所安。金火三伏交，束带愁衣冠。

飞尘变形骸，内热焦肺肝。岂惟天有时，人事亦可叹。

适有凉风来，萧骚庭叶乾。感之意飞动，忽若骖龙鸾。

银汉水可涉，枯槎去无难。洞庭鱼正肥，游子行足欢。

饮酒读离骚，睥睨天壤宽。要当以乐死，日月谁控抟。

夫子文章伯，已在青云端。且方济一世，讵肯哀盘桓。

作诗破冥烦，磊落冰雪颜。懔懔屈宋词，千秋剧椒兰。
四月中浣流惠亭见莲
陈宓（宋代）

疾雷不雨卷行云，湖面清风篆玉文。
我自得间来卧看，狎人鸥鹭亦成群。
长洲怀古
刘沧（唐代）

野烧原空尽荻灰，吴王此地有楼台。
千年事往人何在，半夜月明潮自来。
白鸟影从江树没，清猿声入楚云哀。
停车日晚荐蘋藻，风静寒塘花正开。
送姚洎拾遗自江陵幕赴京
贯休（唐代）

捧诏动征轮，分飞楚水滨。由来真庙器，多作伏蒲人。

舍鲁知非愿，朝天不话贫。沙头千骑送，岛上一蝉新。

莫使身侵贵，无矜贵逼身。玉阶凝正色，兰苑涨芳尘。

銮辂方离华，车书渐似秦。流年飘倏忽，书札莫因循。

凉雨鸣红叶，非烟闭紫宸。凭将西社意，一说向荀陈。
题湖上僧房
释智圆（宋代）

深隐远城郭，平湖景色闲。
苦吟终夜月，清梦彻寒山。
径冷秋苔合，庭幽岳鸟还。
红尘趋竞者，谁得扣松关。
辨山亭二首 其一
郭祥正（宋代）

叠径萦迂上小亭，云收天末数峰青。不嫌一鸟横空没，直恐纤埃点画屏。
集君山
吴竽（宋代）

生平豪气老难降，南北中分叹此江。多病能消山屐几，清游幸尾使旌双。

天连远水碧千里，云护夕阳红半窗。缱绻主人留客意，船头昏鼓又逢逢。
先外舅查梧冈先生诗集寄园新刻者感题
钱豫章（清代）

池阳官罢魏塘栖，网户封尘草没啼。破屋风摧梅影失，荒田露泣稗花低。

谁同韩偓夸雏凤，空忆乔公感只鸡。华屋山丘悲自昔，遗篇赖尔手亲题。
刘彝秀才归江南
梅尧臣（宋代）

凤鸟不受笯，麒麟宁受靽。
君思此二物，中夜忽兴叹。
况值南风来，袭兰归楚岸。
小圃即事四首 其四 芳径初日
释居简（宋代）

白白红红短短篱，自锄芳径简繁枝。羲皇向上渊明老，此段家风说与谁。
别丹水
王禹偁（宋代）

曾经烂漫濯吾缨，忍别潺湲月下声。
便入红应染诗思，吟魂犹合数年清。
喜遇黄仲则
邵辰焕（清代）

弱冠抱雄才，如君近无两。幸兹一夕会，慰我数年想。

喝月斗酒空，弹琴众山响。何事能称闻，不羁乃吾党。
因书寄黄子耕六言三首 其二
赵蕃（宋代）

忽有长沙使至，为传江右书来。茅屋于时已黑，青灯为尔频开。
潇湘夜雨 小青
周贻繁（清代）

带缓鸳鸯，妆销铅粉，年华容易蹉跎。春风染翠，蹙双娥愁，欲困郎情已矣。

贞不改、妾恨如何。伤怀处、幽窗冷雨，入耳偏多。灵根夙悟，心经一卷，曾记无讹。

望慈云、稽首泪湿轻罗。形便化、原同幻梦，缘可断、难醒痴魔。

虔诚愿、生生并蒂，照影向琼波。
秋晚杂书三十首
方回（元代）

我观满囷粟，一粟之所充。
海鱼千百亿，孕卵与粟同。
春菊寸许芽，霜华秋丛丛。
误耘或失溉，槁死厥壤童。
万物生必成，塞天曾不容。
殀阏尽屯厄，宇宙将无空。
忍哉锐头辈，不恤地上虫。
汉网非少宽，六合无人踪。
秋波媚
纪松实（清代）

万顷清流接碧空。帆影有无中。平沙宿鹜，微云飞雁，点缀天工。

垂纶人在烟波里，潇洒对秋风。只应无累，何须出险，不哭途穷。
寄题喻叔奇国傅郎中园亭二十六咏荼蘼洞
杨万里（宋代）

旧绕新萦绿万蟠，架余篱剩复垂栏。
先生醉帽堆香雪，知自荼蘼洞里还。
留别金陵诸公
李白（唐代）

海水昔飞动，三龙纷战争。钟山危波澜，倾侧骇奔鲸。

黄旗一扫危，割壤开吴京。六代更霸王，遗迹见都城。

至今秦淮间，礼乐秀群英。地扇邹鲁学，诗腾颜谢名。

五月金陵西，祖余白下亭。欲寻庐峰顶，先绕汉水行。

香炉紫烟灭，瀑布落太清。若攀星辰去，挥手缅含情。
晓事吟
邵雍（宋代）

晓物情人为晓事，知时态者号知人。
知人失后却成害，晓事过时还不淳。
吴灯两品最高
范成大（宋代）

镂冰影里百千光，剪彩球中一万窗。
不是齐人夸管晏，吴中风物竟难双。
二桃杀三士赞
释居简（宋代）

大匠不弃栎社之木，良医不遗乌喙之毒。务急吾用，不一而足。

苟适其时，虽弃必录。方其用时，有正有奇。颠兮吾扶，危兮吾持。

相道巍巍，二氏似之。哂乃齐相，曾不尔思。夫三子者，谬以力胜。

胜力以德，孰敢不敬。徒丧厥德，以致其命。一念之忍，桃乃其阱。

欲济缓急，图任媕娿。爪牙不铦，其如之何。盍观相如，伸秦屈颇。

隐然长城，无庸干戈。
郴江百咏并序·潮井
阮阅（宋代）

朔月盈亏已可疑，随泉上下更难知。
钱塘江在吴山外，谁见来时与落时。
送新州陈式虞部
祖无择（宋代）

大庾岭南郡，新兴事若何。
还珠合浦近，辟恶密香多。
主圣天如履，时平海不波。
更逢贤太守，应有袴襦歌。
无题
吕夷简（宋代）

老读文书兴易阑，须知养病不如闲。
竹床瓦枕虚堂上，卧见江南雨后山。
高楼篇
潘咨（清代）

悠悠远行道，清霜瘁百草。繁星照落月，行人何太早。

高楼临大堤，卧闻客马嘶。青天挂长路，客马何当羁。

洛阳三月花，城门来去车。车中看花客，多道是天涯。

鸟啼苑中树，飞翻入云去。人生乡里中，壮怀逐风翥。

海波大如山，贾客循天还。人事塞霄汉，乐情忘间关。

禾田春风起，种黍酿成酏。金鞍垂两镫，不如负耒耜。

梦中闻人行，严冰历羊肠。行人马上叹，居人思故乡。
游三门开化寺
司马光（宋代）

山石古来色，河流无尽声。
行舟自往返，群木几枯荣。
狂象调难伏，空华灭复生。
我来何所得，聊此濯尘缨。
清平乐（己卯长至作）
毛滂（宋代）

流光电急。又过书云日。旧是天津花下客。老对山青水碧。

而今转惜年华。迟阳为缓西斜。试问东君音信，晓寒犹压梅花。
柳桥
陆游（宋代）

村路初晴雪作泥，经旬不到小桥西。
出门顿觉春来早，柳染轻黄已蘸溪。
怀子仁师
释智圆（宋代）

寥寥尘迹远，禅外动闲思。
水国人归后，秋轩月白时。
鸣蛩藏坏壁，幽鸟立寒枝。
独坐谁相问，微吟镊病髭。
贾太傅祠
杨季鸾（清代）

一篇《鵩鸟》叹文章，濯锦坊前吊夕阳。闻道绛侯高冢上，于今秋草亦荒凉。
中秋日赴史漕赏月二首
郭印（宋代）

秋色平分日，开筵命月轮。
云容休妒客，天意解随人。
平地铺寒水，遥空绝点尘。
素娥来入座，端不负良辰。
寄庐山白大师
李中（五代）

长忆寻师处，东林寓泊时。一秋同看月，无夜不论诗。

泉美茶香异，堂深磬韵迟。鹿驯眠藓径，猿苦叫霜枝。

别后音尘隔，年来鬓发衰。趋名方汲汲，未果再游期。
画木莲花图寄元郎中
白居易（唐代）

花房腻似红莲朵，艳色鲜如紫牡丹。

唯有诗人能解爱，丹青写出与君看。
次韵张迪功春日
陈与义（宋代）

年年春日寒欺客，今日春无一半寒。
不觉转头逢岁换，便须揩目待花看。
争新游女幡垂鬓，依旧先生日照盘。
从此不忧风雪厄，杖藜时可过苏端。
马诗二十三首 其二十一
李贺（唐代）

暂系腾黄马，仙人上綵楼。须鞭玉勒吏，何事谪高州。
八月十五日夜玩月
刘禹锡（唐代）

天将今夜月，一遍洗寰瀛。
暑退九霄净，秋澄万景清。
星辰让光彩，风露发晶英。
能变人间世，翛然是玉京。
讼风伯
苏过（宋代）

天胡久不雨，我欲讼之天。二麦槁欲死，骄阳犹炽然。

重阴数布野，雨意来无边。未许一濡地，辄遇四风颠。

摆摇涧谷响，宁复留云烟。雨师良已勤，风伯殆未悛。

天公纵此为，忍使暴我田。默诉若有答，不待巫史传。

昨者六七月，屋溜如绳悬。淋漓逮十日，奔突溃百川。

行旅已断道，闾阎欲通船。不藉屏翳功，日星几变迁。

我请酌民情，血诚通帝渊。风雨要有时，乃不为咎愆。

赤子仰粒食，云何绝其烟。徒闵负贩劳，不忧稼穑先。

怨讟满南亩，欢忻为市廛。谩说昏垫害，欲誇扫除贤。

何曾补日月，空祇留饥年。区区讼风伯，聊赓退之篇。
月夜宿院中小阁
郑鉽（清代）

暝色起平坡，钟声满山户。一禽忽惊聒，凉月已复吐。

窗棂色如水，松叶纷可数。松下坐白猿，须髯极清古。
秋晚园中二首
孙岩（宋代）

风叶相仍下，家童未埽除。
绵联封蛰户，残缺带虫书。
和懒散赠葫公
郭祥正（宋代）

葫公家在东园隅，世族蕃衍今仍孤。平生嗜酒少知者，请说懒散提携初。

杖头世界迷日月，豁然心地无榛芜。人人未饮公辄醉，坐卧只与樽罍俱。

章华开口泄上旨，毛颖秃发非中书。贪官虽得后乃辱，智虑可惜于身疏。

岂如葫公泛沧海，不用鼓枻并乘桴。蓬莱顶上受玉液，酣酣至乐忘荣枯。

劫火任灭公未醒，不复愿进承明庐。承明侍宴尽金玉，君岂有意来相呼。
客怀柬龚定庵舍人 其四
魏源（清代）

地平如板舆，天覆如穹庐。与君百年内，托足无斯须。

试问所百百，花蕊上蜂须。一春所酝酿，广为三冬储。

下备子孙哺，上奉君王需。区区一饱间，竭此百年躯。

谁知甘似饴，出自苦之余。
送管养正长歌
王之道（宋代）

饯别宜有酒，我无一杯潄君口。
送行当以赆，我无一物藉我手。
送君意气真相知，君尝谓予可言诗。
独有诗句堪送别，欲赋复止空嗟咨。
送君胡为三叹息，文酒从今失三益。
干戈日寻雅道衰，吾徒一别真可惜。
问君四海无家归，飘然此去将何之。
答云南阳善城守，屡以孤垒攘重围。
我今欲往诚有以，主帅好贤同邑里。
辎车傥许载病翁，长策犹能靖多垒。
骐骥君看伏枥姿，发虽种种心不衰。
胸中之奇老未吐，忍死山谷甘寒饥。
君不见元龙豪气真磊落，卧见许生自旁若。
时危康济乃丈夫，问舍求田匪余乐。
又不见越石夜半闻鸡鸣，披衣起舞贺友生。
风尘澒洞四海乱，英雄攘臂收功名。
古人相期盖如此，岂效世间儿女子。
出门惘惘色可怜，君亦为之殊可鄙。
壮君此语胆忽张，群忧散尽增激昂。
西风猎猎天落霜，千山凋林松桧苍。
寒菊始花黄且香，高空无云老鵰翔。
登山临水秋兴长，行人欲行送者伤。
我独不复伤，知君壮志殊未央。
为君援笔写长句，一洗古今离别肠。
读洪昉思稗畦行卷感赠一首兼寄赵秋谷官赞
曹寅（清代）

惆怅江关白发生，断云零雁各凄清。称心岁月荒唐过，垂老文章忧患成。

礼法世难拘阮籍，穷愁天欲厚虞卿。纵横捭阖人间世，只此能消万古情。
题王摩诘曲江春游图
李廌（宋代）

咸雍山河互王霸，泾渭为隍城堑华。
曲江台沼备豫游，秪与画师供入画。
长安城西山万重，昆明烟浪绕新宫。
新蒲细柳春风里，万户千门佳气中。
我生不及开元时，犹喜此图今见之。
苍莽烟绡横短幅，眼中终南倒溪渌。
倾城士女巷无人，三月三时曲江曲。
老稚妍媸贱或贵，来者携壶归者醉。
笔端造化有能事，各肖人人乐游意。
如今此地空尘迹，石鲸纵在如铜狄。
宜春五柞更萧条，无复榛中得遗甓。
我愿吾王明六符，不蹈汉唐耳目娱。
池御假民任畋渔，无令画师为画图。
次韵孙先辈见寄二首 其二
释德洪（宋代）

长欲探怀取卿相，对人信口比伊周。安知投老空拳在，句法不医双鬓秋。
望江南·燕塞雪
华清淑（宋代）

燕塞雪，片片大如拳。蓟上酒楼喧鼓吹，帝城车马走骈阗。羁馆独凄然。
燕塞月，缺了又还圆。万里妾心愁更苦，十春和泪看婵娟。何日是归年。
恋绣衾（梅）
赵崇（宋代）

江烟如雾水满汀。早梅花、偏占浅清。倚翠竹、寒无力，想潇湘、斜日暮云。

几回梦断阳春面，问百花、犹隔几尘。趁月夜、霜风峭，约彩鸾、同载玉笙。
水调歌头 其一 题张晋英提举玉峰楼
辛弃疾（宋代）

木末翠楼出，诗眼巧安排。天公一夜，削出四面玉崔嵬。

畴昔此一安在，应为先生见挽，万马一时来。白鸟飞不尽，却带夕阳回。

劝公饮，左手蟹，右手杯。人间万事变灭，今古几池台。

君看庄生达者，犹对一林皋壤，哀乐未忘怀。我老尚能赋，风月试追陪。
阮郎归 焙茶
洪希文（元代）

养茶火候不须忙。温温深盖藏。不寒不暖要如常。酒醒闻箬香。除冷湿，煦春阳。茶家方法良。斯言所可得而详。前头道路长。
卧病累日羸甚偶复小健戏作三首 其三
陆游（宋代）

行年当大耋，卧病涉高秋。丸药作奇验，俶装仍小留。

轻沤元泛泛，破屋已飕飕。尚有江湖兴，沙头问钓舟。
次韵裴秀才上太守向公二首
秦观（宋代）

东风已动北风归，寒气侵寻自霁威。
何处管弦传腊酒，谁家刀霁制春衣。
使君英妙开莲幕，别驾风流出粉闱。
唯有广文官独冷，终年如坐水边矶。
题华亭尉厅梅馆
李洪（宋代）

扫径开窗事事新，主人解组似行人。
浮香弄影无因得，试促花神作小春。
除夕
陈杰（宋代）

忆曾守岁荆州夜，多少艰虞共济人。
一纪重来仍作客，百年谁是自由身。
干戈满地今犹昨，日月行天故复新。
愿及春回再清晏，绿蓑永换黑貂尘。
和景卢饯朱叔召往宣城
洪适（宋代）

与客窥园春未华，也须日昃始回车。松间共赏猫头竹，酒半先尝雀舌茶。

云覆疏棂香起篆，风侵密坐烛吹花。双溪叠嶂催行色，佳句重吟绮散霞。
莞草 其二
卢祥（明代）

菀彼莞草，芃芃其色。不蔓不枝，宜簟宜席。
□□□ 席屋上戏书
赵可（宋代）

赵可可，肚里文章可可。三场挨了两场过，只有这番解火。

恰如了眼跳黄河，知他是过也不过。试官道、王业艰难，好交你知我。
旅馆秋思
于濆（唐代）

旅馆坐孤寂，出门成苦吟。何事觉归晚，黄花秋意深。

寒蝶恋衰草，轸我离乡心。更见庭前树，南枝巢宿禽。
送赵德庄右司赴江东漕八首 其三
曾协（宋代）

正色立公府，嘉谋赞岩廊。材华动人主，咫尺鸳鹭行。

掉头不肯住，清宵梦沧浪。丈夫贵勇决，养此百鍊刚。
上元后三日同金茂园胡蔚岩汪总中买舟过冯子皋森竹园
张维屏（清代）

春在山颠又水涯，一枝柔橹划涟漪。暖风吹我意常醉，村路引人行不疲。

鸡犬声从深树认，田园味让老农知。菜花香处柴门掩，写出储王画里诗。
蜂
纪坤（明代）

向暖寻新蕊，乘春过洞房。蝶群容尔入，虿尾竟谁防。

媚态纤腰软，娇吟细韵长。味甘能悦口，况有蜜脾香。
监洞霄宫俞康直郎中所居四咏 逸堂
苏轼（宋代）

新第谁来作并邻，旧官宁复忆星辰。
请君置酒吾当贺，知向江湖拜散人。
次韵唐人刘阮五首 其二 刘阮洞中遇诸仙子
赵完璧（明代）

洞绕寒溪古木苍，偶穷云际出微茫。不知天上归蟾窟，疑有人微奏凤簧。

青眼梦中心未稳，瑶池春迩兴初长。匆匆却讶相逢好，自是相逢误二郎。
晴郊观麦
邹智（明代）

天街小雨连三日，坐听一鸠鸣午寂。暖风忽放青山红，满眼春光浓欲滴。

呼童羁我槽下骝，散出晴郊破愁的。郊东行尽复郊西，炉锤仰见乾坤力。

大麦芃芃碧浪翻，小麦离离翠云羃。今年定合成丰年，不须更检金穰历。

忆昔关中恶飙起，赤血横流几千里。草根木叶饥莫充，壮者流移羸者死。

剪爪割发虽殷勤，终是车薪点杯水。恭惟帝德同天德，一气薰蒸酿兹麦。

黄童白叟生意饶，笑舞笑歌游化国。小臣坐颂歌太平，忧深虑远歌难成。

人之应天曰五事，天之示人曰五行。忧勤或以咎徵起，逸乐或以休徵生。

君不见文帝之世多灾异，武帝之世多祥祯。
拜吕舍人墓
韩淲（宋代）

生晚常嗟南北分，故家文献少知闻。襄阳耆旧无庞老，独对高坟看白云。
彭蠡湖中望庐山
孟浩然（唐代）

太虚生月晕，舟子知天风。
挂席候明发，渺漫平湖中。
中流见匡阜，势压九江雄。
黤黕凝黛色，峥嵘当曙空。(黤黕 一作：黯黮)
香炉初上日，瀑水喷成虹。
久欲追尚子，况兹怀远公。
我来限于役，未暇息微躬。
淮海途将半，星霜岁欲穷。
寄言岩栖者，毕趣当来同。
夏初临 平山堂看龙舟
阮恩滦（清代）

高阁凌霄，长坂掣练，正逢竞渡芳游。遥指旌旗，回旋三两龙舟。

满湖烟景齐收。沸笙歌、乱逐中流。锦波荡桨，春雷叠鼓，作势昂头。

当年阑槛，种柳依依，醉翁陈迹，鸿雪空留。青山无恙，哀弦豪竹都休。

罗绮云稠，笑无端、极目凭楼。惹闲愁。几多鳞爪，惊起沙鸥。
留京师思归
王仲甫（宋代）

黄金零落大刀头，玉筯归期划到秋。
红锦寄鱼风逆浪，碧箫吹凤月当楼。
伯劳知我经春别，香蜡窥人一夜愁。
好去渡江千里梦，满天梅雨是苏州。
送英州推官
胡寅（宋代）

素业平生笔砚交，粗官何事管榜敲。
自伤放逐生中热，时对清风解外胶。
掞藻更窥青玉案，分甘常记绿罗袍。
扁舟北上英州幕，卜吉应逢泰拔茅。
送薛彦伟擢第东归
岑参（唐代）

时辈似君稀，青春战胜归。名登郄诜第，身著老莱衣。

称意人皆羡，还家马若飞。一枝谁不折，棣萼独相辉。
五弟生日同诸公集春草堂得文字
袁宏道（明代）

寒月高斋子鹤闻，竹烟梅雪冷纷纷。偶然笔落珠成字，误被人呼凤作群。

万石厕牏香史册，八荀杯杓走天文。眼中鬃鬣联翩去，任我南山北岭云。
九华菊 其一
史铸（宋代）

功成丹鼎花堪比，花到重阳色正鲜。靖节集中名甚著，羡他惯服制颓年。
呈江西仓使汪太社二首
曾丰（宋代）

两朝多侍从，四海一端明。
与上开皇极，于今享太平。
芝兰盈砌茁，鸿雁刺天鸣。
父子同休少，公家更弟兄。
句
陶弼（宋代）

箫鼓不分忧乐事，衣冠难辨吉凶人。
即事
陆游（宋代）

幽鸟飞鸣翠木阴，小鱼游泳绿波心。
满前好句无人领，堪笑寒窗费苦吟。
呈林子方运使四首
赵蕃（宋代）

一代推人物，诸生赖楷模。
高风虽莫并，盛德本非孤。
物望归台阁，官称复转输。
澄清虽雅志，献纳政时须。
王濬墓下作
李贺（唐代）

人间无阿童，犹唱水中龙。
白草侵烟死，秋藜绕地红。
古书平黑石，神剑断青铜。
耕势鱼鳞起，坟科马鬣封。
菊花垂湿露，棘径卧干蓬。
松柏愁香涩，南原几夜风！
句 其五十八
陶弼（宋代）

扁舟兴尽且休去，五岭以南皆洞庭。
再用前韵各赋三解
吴潜（宋代）

赤米炊香两鼻喷，白盐不用置牢盆。
家家已了收藏计，物物何知造化恩。
衣褐宽来姑唤妇，垣墉补处祖将孙。
江乡此际鸡豚社，俚舞村歌入梦魂。
追和晦庵先生十梅韵
艾性夫（元代）

天风开瘴烟，独立山椒雪。
神人藐姑射，相对成二绝。
赵孟{禾熏}修职挽诗
戴表元（宋代）

辨得从容死，知渠磊落人。
风云数世泽，玉雪百年身。
谱牒图经书，园林墓道新。
不知沧海上，更费几沾巾。
秦川吟二首 其一
邵雍（宋代）

当时马上过秦川，倏忽于今二十年。因见夫君话家住，依稀记得旧风烟。
立春
曹勋（宋代）

初信车风入彩幡，自挑雪荠饤春盘。
土牛又送一年老，野鹤不知三迳寒。
筋力尚堪耕绿野，□毛并欲挂黄冠。
无人共跨南山犊，更作寻花问柳看。
白鸡谢静讲师
释居简（宋代）

素羽剪零云，冠裁辰锦新。
德如潮有信，雄压牝无晨。
物化寤非蝶，蚁酣惊代邻。
莫教风雨暝，缄口却羞人。
游僊
陆游（宋代）

玄圃春风赐宴时，双成独奏玉参差。
侍晨饮釂虚皇喜，一段龙绡索进诗。
半夜雨
陈书（伯初）（清代）

二十几旬无此声，闻声感激涕纵横。风驰电掣惟恐尽，海倒江纵只要倾。

不睡拼教两夜永，迟明看取一池平。奢心得陇真堪笑，移向春前万宝成。
杂兴四首 其二
陆游（宋代）

兰台遗漆书，汲冢收竹简。辛勤万卷读，不负百年眼。

围座浩纵横，插架高𡾰嵼。一笑顾吾儿，银艾何足绾。
采桑子
晏几道（宋代）

别来长记西楼事，结遍兰襟。遗恨重寻。弦断相如绿绮琴。

何时一枕逍遥夜，细话初心。若问如今。也似当时著意深。
一剪梅 题叶南雪丈梅雪幽闺画扇
梁鼎芬（清代）

违世心情绝世姿。梅也相宜。花也相宜。更谁岁暮尚漂离。

病里寻思。画里寻思。

倦著薰笼坐小移。有个人儿。没个人儿。笑君秋梦醒来迟。

应忆当时。也似当时。
破虏凯歌二十四首
周麟之（宋代）

曾为兵卜溷神听，不信名山事火攻。
今日汝魂游岱去，不知何面向灵宫。
追和四绝
陆文圭（元代）

文士多婴疾与贫，浩然东野即其人。
唱酬从此诗简简，炮炙时于药裹亲。
送静居法师
卢纶（唐代）

五色香幢重复重，宝舆升座发神钟。薝卜名花飘不断，

醍醐法味洒何浓。九天论道当宸眷，七祖传心合圣踪。

愿比灵山前世别，多生还得此相逢。
赣上思亲
邓林（宋代）

庭下青萱意自舒，起居近日复何如。
熏香莫遣衣篝润，饵药从知酒琖疏。
教妇丁宁唯礼法，要孙久远是诗书。
手中纸在常珍重，空写平安托鲤鱼。
临江仙 缀玉轩主留赠小影，赋此以答
沈曾植（清代）

五十年来三世相，华胥梦里婆娑。神光离合洛灵过。

天花原不落，休著老维摩。

露电无痕仙影在，江南江北愁多。幽香小迟道人歌。

梁尘前日绕，柰许袜尘何。
季子挂剑歌
唐肃（宋代）

季子让一国，视之敝屣然。
宁当宝一剑，不为徐君悬。
徐君虽亡骨未朽，剑挂坟前白杨柳。
君知不知不足悲，我心许君终不移。
将别棠豀遗仲素季厚昆仲
舒岳祥（宋代）

新交胜旧交，生别犹死别。
饥魂散欲飞，愁肠郁以结。
去信诚两难，主客新握别。
家山杳何许，千丈高巀嶭。
试登黄甘望，百里见积雪。
我甔无储粟，我箧无重褐。
妻孥幸团栾，忘此饥与渴。
倚君为大厦，顾我颜色悦。
无家未易归，无产难久歇。
乡校著我名，免在编氓列。
麦田望有秋，桑叶行可掇。
贳赀延余年，空囊谁负窃。
不敢久累君，去去春二月。
为我谢王戴，徽音无断绝。
再和前韵仍以峨字为首尾
韦骧（宋代）

峨冠莫惜插花多，多插名花壮醉歌。歌罢襟怀肆夷旷，愿平群险刬嵯峨。
谢丹霞老师
邓肃（宋代）

丹霞修何行，天花雨红英。
草莽化金碧，宴坐十年成。
落笔多奇化，酬唱皆名卿。
微言寄祸福，无心天籁鸣。
顷年来七峰，见我眼增明。
西来的的意，一化贯三乘。
坐令尘土人，弹指悟无生。
别来今许久，夜梦飞爽灵。
新诗忽入手，春风死草萌。
公以慧生定，我自明而诚。
相望虽千里，秋风共一清，
去去勿作念，明鉴无将迎。
燕春台·绣地残英
赵以夫（宋代）

绣地残英，画空飞絮，东风又送春归。雨足郊坰，相将翠密成帷。燕莺犹恋芳菲。向枝头、叶底依依。留春不住，绿波渺渺，碧草萋萋。锦帆开晓，彩仗迎熏，峰回路转，月淡天低。红云影里，群仙报道班齐。九奏箫韶，算人间、无此埙箎。步新堤。金鼎调羹也，梅子黄时。
谒丞相祠观八阵图
李訦（宋代）

人言忠孝不磨灭，神物护持存水浒。
千家陵谷几变迁，此石不移自章武。
本由黄帝古兵法，六十四以八为伍。
髯孙且惧促达走，贼操游魂何敢拒。
刻铭沙石水底碑，教战石存山下鼓。
一片丹心天地间，万世闻风犹御侮。
我来起敬凛如生，再拜一言公必取。
瀼流东截阵图前，寝隳城壁颓民宇。
能安拳石止波流，愿回瀼患思民抚。
常使夔人知感公，踏碛年年吊千古。
离平泉马上作（一作离东都平泉）
李德裕（唐代）

十年紫殿掌洪钧，出入三朝一品身。文帝宠深陪雉尾，

武皇恩厚宴龙津。黑山永破和亲虏，乌领全阬跋扈臣。

自是功高临尽处，祸来名灭不由人。
呈周承议兼简通判签判二首 其一
陆佃（宋代）

政事相传旧有经，为州前后半台星。岁教诸县无公事，雨使佳人上使厅。

太守未甘双鬓白，西湖惟欠远山青。经过况有风骚将，乞取篇章作画屏。
登城楼
张耒（宋代）

沙雨初干巾褐轻，独披衰蔓步高城。
天晴海上峰峦出，野暗人家灯火明。
归鸟各寻芳树去，夕阳微照远村耕。
登楼已恨荆州远，况复安仁白发生。
去岁罢杭州今春领吴郡惭无善政聊写鄙怀兼寄三相公
白居易（唐代）

为问三丞相，如何秉国钧。那将最剧郡，付与苦慵人。

岂有吟诗最，堪为持节臣。不才空饱暖，无惠及饥贫。

昨卧南城月，今行北境春。铅刀磨欲尽，银印换何频。

杭老遮车辙，吴童扫路尘。虚迎复虚送，惭见两州民。
临江仙·高咏楚词酬午日
陈与义（宋代）

高咏楚词酬午日，天涯节序匆匆。榴花不似舞裙红。无人知此匆，歌罢满帘风。
万事一身伤老矣，戎葵凝笑墙东。酒杯深浅去年同。试浇桥下水，今夕到湘中。
石城钓隐
陈完（明代）

野客隐云林，幽溪绕石城。时垂严濑钓，绝似渭川情。

月冷舷逾响，天高笛倍清。沧浪如可濯，予亦解长缨。
送云居佛印禅师诗五首并偈 其一
彭汝砺（宋代）

稍涉诸方问所归，自怜三十七年非。师言本自无非处，浑是真如第一机。
睍睆篇
王世贞（明代）

初景革绪寒，浮阳依芳樾。黄鸟何间关，言兹媚蚕月。

柔丝骄未调，轻簧冻难发。听曲几其真，条风吹成歇。

迁乔焉所觊，求友翩更切。我有盈樽酒，偕子候鸣节。

婉㜻中心契，忽往在天末。羽翮临见乖，腼焉增烦结。
狂歌
郑思肖（宋代）

一笑识破天地根，随意变化易其名。俯御三十六天顶，主宰一气生群生。

倏歘有怒行号令，亿兆雷鼓轰天声。敕噀龙口数滴水，净洗世界泠然清。

推出火帝照寰宇，万万万世长光明。
秋日遣怀
陆游（宋代）

胸中何所有，世界如河沙；区区吞云梦，何至为客夸。
初见卖苑冰，青门已无瓜。
天河正不远，秋风乘客槎。
忆山中旧游赠坦师
张掞（宋代）

中峰旧名刹，每到竟忘还。
泉泻岩千折，云分屋半间。
松枯知寺古，田少觉僧闲。
师去因怀古，诗成未解颜。
发南安
韩崶（清代）

入秋何亢阳，一月无滴雨。老农泣枯苗，行客口生土。

弭棹迫岩程，解维下横浦。火云屯高崖，沙岸断枉渚。

数里间一滩，清浅不容武。谁家横筑坝，规画肆夺取。

车戽虹饮川，轮激臼投杵。所余涓滴流，碎石又龃龉。

作梗势方张，闻声气先沮。挽牵困缆索，撑曳穷篙橹。

攘臂喊乃齐，跳身勇能贾。掉泥龟曳尾，趯草螽动股。

死力挣头颅，猛气积腰膂。转关撼坤轴，出地奋雷鼓。

溅沫跳珠玑，流藻濯绮组。是时日方中，火伞张卓午。

偪仄短篷间，知鱼卧鬵釜。岂知波面人，水濡更火煮。

祼体焉我浼，裂肤竟谁抚。而我方卓然，兀坐不犹愈。

倾浆碧沈杯，展箑白挥羽。咫尺判菀枯，性命悬莽卤。

少焉泊前湾，新月一钩吐。争浴喧沦漪，晚饭命俦侣。

方欣生事优，未识向来苦。夜半凉风来，雨势蓄犹怒。

明当倒银汉，力致多稌黍。岂独利行舟，江潮涨几许。

村醪行可沽，一斗吾劳汝。
千里镜
弘历（清代）

何来千里镜，奇制藉颇黎。适用宜山半，成模自海西。

□教清浊判，忽幻近遥齐。察察吾方戒，箴规触目题。
题赵松云迷禽竹石图
仇远（元代）

锦石倾攲玉树荒，雪儿无语恋斜阳。百年花鸟春风梦，不是钱塘是汴梁。
归憩仁王寺
周文璞（宋代）

重到招提未觉迟，钵单初副袷衣时。
僧房斋院门门闭，梅子枇杷树树垂。
蚁荫经幢求托化，龙缠佛座学慈悲。
长年无事闲来此，坐对空山讽小诗。
水边
张镃（宋代）

翠藤萦树夕花明，无数圆荷帖乱萍。
酒力半销来照影，晚风轻澹鹤梳翎。
和蔷薇花歌
孟郊（唐代）

仙机札札织凤凰，花开七十有二行。天霞落地攒红光，

风枝袅袅时一飏，飞散葩馥绕空王。忽惊锦浪洗新色，

又似宫娃逞妆饰。终当一使移花根，还比蒲桃天上植。
寄君时
彭汝砺（宋代）

我治斯何，曰治吾身。我事斯何，曰事吾亲。

我学未信，乃先从仕，孰云乎自治。

我亲载老，不知乎养志，孰云乎善事。

嗟嗟予季，言以讯予。有诗有书，是足与居。叔兮其归与。

嗟嗟予季，歌以启予。有田有庐，亦可与娱。叔兮其归与。
邻家送萝菔并借棋具戏作一篇欲简泮宫后不往
郑刚中（宋代）

有客饷园蔬，借我兼棋局。
幽人本多睡，欣起快双目。
念兹两奁中，胜负等荣辱。
勿作胜负观，此戏殊不俗。
要须先生来，一笑供拜腹。
馀{上瞿去隹下卸去卩}犹有酒，晚食正无肉。
愿共南窗风，糁此菜根玉。
太常乐章三十首其八酌献第四室奏大庆之舞曲
杨亿（宋代）

洸洸我祖，时惟鹰扬。
潛德弗耀，发源灵长。
肆类配天，永思不忘。
来顾来享，百福是将。
原西
翁逢龙（宋代）

原西行来遍，独影在斜最。
骤雨晴明快，初秋早晚凉。
猿摇山果落，麝浴涧泉香。
不向闲中看，争知城郭忙。
壶天八景 其七 深院棋声
邓林（宋代）

二仙闲坐玉屏开，剥琢声随别院来。帘幕重重关不住，瑶阶瑞鹤也惊猜。
送钟亲昆仲回四明 其一
韩淲（宋代）

一棹拖篷过甬东，潮平波面夕阳红。极知我辈焚舟举，更喜君家制锦功。

枫叶未残秋淡荡，桂花犹共月朦胧。相逢莫恨相离别，连璧应抟九万风。
谢人送端砚水沉
赵汝燧（宋代）

屏迹山林绝往还，忽传军将扣云关。十年忆别湖湘外，五朵惊飞几案间。

砚寄下岩鸲鹆眼，沉分上岸鹧鸪班。墨磨烟麝香横雾，搜索诗肠愧我悭。
和王舍人、崔补阙题天王寺
黄滔（唐代）

郭内青山寺，难论此崛奇。白云生院落，流水下城池。

石像雷霆启，江沙鼎鼐期。岳僧来坐夏，秦客会题诗。

冈转泉根滑，门升藓级危。紫微今日句，黄绢昔年碑。

歇鹤松低阁，鸣蛩径出篱。粉垣千堵束，金塔九层支。

啼鸟笙簧韵，开花锦绣姿。清斋奔井邑，玄发剃熊罴。

极浦征帆小，平芜落日迟。风篁清却暑，烟草绿无时。

信士三公作，灵踪四绝推。良游如不宿，明月拟何之。
题徐子愚道悦堂二首
方回（元代）

往年辞膝下，侯頖领儒冠。
远忆门闾望，揣归涧谷盘。
即今唯教子，比得肯求官。
何限公台贵，亲严未必欢。
水调歌头 其二
郑元秀（宋代）

园林夸富贵，红绿簇枝头。阳和毓秀，气劘屈贾压曹刘。

翰墨场毓独步，洒落胸毓万卷，横截百川流。邈视青云侣，俯首看瀛洲。

到如今，萦扃务，尚淹留。庙堂应得好语，早晚觐宸旒。

从此立登要路，便可羽仪台阁，指日凤池游。岁岁蟠桃会，椿算八千秋。
出江 其二
郑刚中（宋代）

随缘禽在笼，观道蚁旋磨。忽此作江行，开窗得虚坐。

回首城邑卑，极目天地大。千山雨后绿，瘴烟不敢涴。

古木猿数枚，野渡僧一个。蕉心黄渐肥，荔子红欲破。

净练铺其中，到底只容柂。烟消日乍出，四顾无所唾。

随行欠王维，笔墨愿借过。收作小图画，素壁时横卧。
乙丑重五
陆游（宋代）

飞棹中流救屈平，俚歌宁复楚遗声？危冠更在门楣上，但觉萧敷与艾荣。
和陈阜卿为汤与立寿次韵
王之道（宋代）

我闻无量寿，世作天人师。
有祷必应感，如形影随之。
吾见盛德必，吏隐江之湄。
岩岩栋梁材，为桷岂所宜。
守道心自适，怡然见双眉。
何当日千里，整顿黄金羁。
嗟予拙无用，正坐千林姿。
荷兄独青眼，少雪群儿欺。
兰菊虽异芳，春秋莫予遗。
相逢一尊酒，驻马聊共持。
偶观香雾郁，彷佛初生时。
愿兄寿无量，登庸侍彤墀。
年年遇今日，酌酒共瑶卮。
白云庵
刘克庄（宋代）

太行以北海丰南，我与梁公各有惭。
儿五十馀亲八十，可堪来宿白云庵。
送游尧臣归闽六首 其三
王炎（宋代）

攫金不见人，士以贪自欺。玉壶有清冰，皎皎不受缁。

畏义如畏刑，律己吾所师。一尉百僚底，三岁袖手归。

鄙夫颡有泚，行李惟囊衣。
新岁
陆游（宋代）

风入鞭梢紧，春从草色深。
山坡卧新犊，园木转幽禽。
勋业少年梦，关河游子心。
尔来都扫尽，浊酒带醅斟。
菩萨蛮
王之道（宋代）

晴窗睡起炉烟直。香云堕髻娇无力。溪水碧涵空。拒霜深浅红。

坠鞭还驻马。缥缈珠帘下。自是意中人。临风休障尘。
己亥杂诗 其五十九
黄遵宪（清代）

浮沈飘泊年年事，偶寄闲鸥安乐窝。急雨打窗浪摇壁，无端平地又风波。
次韵杨秉中县尹春日病中述怀 其四
林弼（明代）

彭泽先归去，湘江后卜居。纫兰谁复佩，种秫自能锄。

老丑慵看镜，穷愁独著书。且须相觅醉，烧笋鲙鲈鱼。
送郑毅夫舍人被召五首 其五
刘挚（宋代）

簪绂忘怀出处均，行行犹眷楚都春。嗣皇小毖方求助，太守三公古重民。

燕厦久依王粲幕，鹗书曾愧孔融宾。士儒以义酬知己，敢向东原涕满巾。
秋晓五首
章甫（宋代）

扰扰世间事，悠悠眼中人。
幽怀与谁语，独立望秋旻。
题白沙节母受旌卷
林光（明代）

总贺风声树一门，如斯母子白沙村。却怜败壁寒帏下，多少贞婺欠此恩。
晚晴
李光（宋代）

宿云解駮远峰青，谷鸟惊呼报午晴。屋冷篱疏茅店迥，路平沙午笋舆轻。

行穷坡岭山方好，捲尽旌旗眼更明。慷慨未须关世务，胸怀得酒暂能平。
挽故知容州朝请陶公
胡文举（宋代）

孤松挺挺凛高风，万语形容不尽中。
独指平塘塘上水，水之清处俨如公。
直沽海口
王懋德（元代）

极目沧溟浸碧天，蓬莱楼阁远相连。东吴转海输粳稻，一夕潮来集万船。
以诗句咏梅·江头千树春欲暗
方蒙仲（宋代）

世閒如此花，涉春便憔悴。
不识青黄君，岁年管何事。
绣带儿 书带鸟
李符（清代）

春谷唤春禽。暖玉掌中身。越叠裁成双尾，须避雪衣嗔。

飞近浅妆人。奈不绾、书寄殷勤。黛痕微认。分明付与，一缕香云。
正仲过我一宿蓐食而行叙怀追饯之
舒岳祥（宋代）

又见王师下海夷，书生笔砚自非宜。
风尘宇内成百战，花坞山中自四时。
故旧凋零今已矣，江山寂寞子何之。
篮舆载雨忽忽去，一饭无因许别离。
李仁甫和予如字韵诗再用韵寄之
晁公溯（宋代）

神州久陆沈，遂作蛇豕墟。
诸公颇愤激，日上平边书。
览书帝震怒，欲下雷霆诛。
金城筑三洲，戈船浮五湖。
要令境土复，再似祖宗初。
谁其为民言，世独无郇模。
师克非在众，正当戒不虞。
讨论惟甲兵，此岂虞所须。
代思伊尹相，语忆皋陶都。
皮亡毛安附，体肆心自舒。
正宜询褐父，难以访绮襦。
君今幸得用，出驾班轮车。
为民盍尽言，轩冕真块苏。
区区但投劾，何贵于为儒。
春秋置桉上，开卷一轩渠。
傥能遵伯禽，焉在获侨如。
物贵日甚
高斯得（宋代）

自从为关以为暴，物价何止相倍蓰。
人生衣食为大命，今已勦倍无余遗。
真珠作襦锦作裤，白玉为饭金为糜。
苍天苍天此何人，构此大疾谁能医。
无食吾欲食其肉，无衣吾欲寝其皮。
谁能为我覆八溟，一洗世界无疮痍。
丝麻粪土被天下，菽粟水火赒民饥。
风后力牧不可起，吾辈碌碌安能追。
元日 其八
邹浩（宋代）

版筑何求终见起，金縢不辩自能开。君恩滉漾无边际，解逐东风向我来。
古意诗
萧绎（南北朝）

妾在成都县，愿作高唐云。樽中石榴酒，机上葡萄纹。

停梭还敛色，何时劝使君。
无骨箬
施枢（宋代）

功成归去作飞仙，箬下遗丹不浪传。
千载岂皆无遇者，要须种植验前缘。
次韵德升惠新茶 其一
葛胜仲（宋代）

宠饷头纲北焙茶，分甘应自五侯家。午鸡惊破槐安梦，犹有新香在齿牙。
即事
叶茵（宋代）

去去晴云送客舟，客舟刚把去云留。
云心不定客心乱，一阵飞花两岸愁。
展禽论祀爰居
佚名（先秦）

海鸟曰“爰居”，止于鲁东门之外二日。臧文仲使国人祭之。展禽曰：“越哉，臧孙之为政也！夫祀，国之大节也，而节，政之所成也。故慎制祀以为国典。今无故而加典，非政之宜也。

“夫圣王之制祀也，法施于民则祀之，以死勤事则祀之，以劳定国则祀之，能御大灾则祀之，能捍大患则祀之。非是族也，不在祀典。昔烈山氏之有天下也，其子曰柱，能植百谷百蔬。夏之兴也，周弃继之，故祀以为稷。共工氏之伯九有也，其子曰后土，能平九土，故祀以为社。黄帝能成命百物，以明民共财。颛顼能修之，帝喾能序三辰以固民，尧能单均刑法以议民，舜勤民事而野死，鲧障供水而殛死，禹能以德修鲧之功，契为司徒而民辑，冥勤其官而水死，汤以宽治民而除其邪，稷勤百谷而山死，文王以文昭，武王去民之秽。故有虞氏禘黄帝而祖颛顼，郊尧而宗舜；夏后氏禘黄帝面祖颛顼，郊鲧而宗禹；商人禘舜而祖契，郊冥而宗汤；周人禘喾而郊稷，祖文王而宗武王。幕，能帅颛顼者也，有虞氏报焉；杼，能帅禹者也，夏后氏报焉；上甲微，能帅契者也，商人报焉；高圉、太王，能帅稷者也，周人报焉。凡禘、郊、祖、宗、报，此五者，国之典祀也。加之以社稷山川之神，皆有功烈于民者也。及前哲令德之人，所以为民质也；及天之三辰，民所以瞻仰也；及地之五行，所以生殖也；及九州名山川泽，所以出财用也。非是，不在祀典。今海鸟至，已不知而犯之，以为国典，难以为仁且知矣。夫仁者讲功，而知者处物。无功而祀之，非仁也；不知而不问，非知也。今兹海其有灾乎？夫广川之鸟兽，恒知而避其灾也。”

是岁也，海多大风，冬暖。文仲闻柳下季之言，曰：“信吾过也。季子之言，不可不法也。”使书以为三策。
送刘推官子礼之平阳
谢榛（明代）

人怜燕市别，才羡洛阳奇。春色迎骖动，民情到郡知。

天低姑射岭，云抱帝尧祠。几为看汾水，东流寄所思。
夜雪
韩元吉（宋代）

伴眼文书细作行，昏昏愁卧雪穿廊。
何人恰弄风前备，错认梅花到枕旁。
过温汤
李治（唐代）

温渚停仙跸，丰郊驻晓旌。路曲回轮影，岩虚传漏声。

暖溜惊湍驶，寒空碧雾轻。林黄疏叶下，野白曙霜明。

眺听良无已，烟霞断续生。
水轮聊句
苏舜元（宋代）

痛矣真源丧，纷纭物象来。
水轮今若此，世事亦宜哉。
上下车交辐，周旋斗转魁。
咸渊日微堕，仙窟月初开。
旁柅从为用，垂绠重亦回。
枘多初不晓，机密暗相该。
圃外沧浪洩，庭间霹雳摧。
玉飞千仞表，缨挂九泉隈。
翻覆殊难定，牵连巧自媒。
建瓴今比速，抱瓮此相哀。
平眂曾无觉，深窥遂可猜。
圃圃释子壁，轧轧燕王台。
解见陶埏运，宁观将轂推。
造端原有发，汲用姑知材。
本异道家意，定遭怡士咍。
转圆非雅且，欹器有深灾。
持满忘前监，相顷自下摧。
流风无以复，视此一裴回。
送胡帅
黄彦平（宋代）

征南下车再寒暑，比屋罢民手摩抚。
使渠安业不扰渠，恐负来摩天上语。
汉官题名当家谱，向来诸公孰为伍。
天下中庸有胡公，不畏强御陈仲举。
年摩丞相双旌举，南浦飞云作霖雨。
文昌戎政念得人，谁令两公归接武。
周宣中兴藉方虎，秦王学士开天府。
只今陛下更辛苦，要折遐冲付尊俎。
忍饥种麦未盖土，军民嗷嗷两难处。
从容宫漏未遽移，亦及渔樵人物否。
枕上
郑刚中（宋代）

三面屏围屈曲山，篆炉灰冷柏无烟。霜钟不管春阴薄，声到寒窗客梦边。
水际 其一
韩淲（宋代）

浪连风影浸垂云，冷气吹林树色分。正是山中春夏接，老身时看白鸥群。
江宁驻跸恭依皇祖诗韵
弘历（清代）

下民疾苦廑清诹，晏处遑安慎一游。祖德巍巍期仰法，俊材济济切旁求。

六朝文物资凭揽，数日慈宁奉豫留。问俗平康宜正直，无须式克用刚柔。
闻进士孙何及第因寄
王禹偁（宋代）

昨朝邸吏报商山，闻道孙生得状元。
为贺圣朝文物盛，喜於初入紫微垣。
题东岩隐者壁
文同（宋代）

青峰丛丛拥危壑，绿树团团扶曲阁。
幽人睡起漱寒泉，坐看一林山雨落。
岩前火气杂之术，涧下苔痕乱猿鹤。
自怜尘土满衣衫，欲解从君今尚莫。
再次寄肯堂韵五首
陈造（宋代）

住山今日得宗师，妙与缁徒示总持。
衣钵更缘延客尽，衲衣包却郑当时。
无俗念 继人韵
尹志平（元代）

同尘混迹，悟玄元、奥旨深穷庄列。会集云朋扶正教，相继先师无别。外貌悠悠，内容整整，果是如愚拙。门清户静，自然显出高洁。长春境界无边，清凉永占，处处堪休歇。物外壶天清绝处，游戏白云金阙。身寄尘寰，性通天外，万事难索惹。六根不动，便是无生无灭。
与聚道者造白林桥 其一
释慧空（宋代）

白林山中一句子，大溪为舌日夜说。路人扰扰如不闻，聚等诸人今始瞥。
次友生杜应求韵送中岩印老往成都正法
史尧弼（宋代）

原原临济孙，一一孤峰峻。
旧来正法眼，不许窥阃仞。
古路人迹正，况复遗辙轫。
只今谁健者，公亦师子迅。
倚天剑气寒，掣电目光瞬。
平生缚虎手，肯击死蛇阵。
如何闹市里，撒手乃勇进。
前时老狐臊，腥气存已仅。
倾河看洗涤，馀刃聊斥摈。
坐令会府地，圜悟宗复振。
缅思中岩老，今代无此隽。
喜闻亲嫡子，高提曩真印。
要知天人师，此位那可闰。
好去露鞭影，广道收驵骏。
睠言清净关，莫遣众魔磷。
愿为一事大，他物非所赆。
避寇白沙驿作
贯休（唐代）

避乱无深浅，苍黄古驿东。草枯牛尚龁，霞湿烧微红。

□□时时□，人愁处处同。犹逢好时否，孤坐雪濛濛。
志峡船具诗。戙
王周（宋代）

箭飞峡中水，锯立峡中石。峡与水为隘，水与石相击。

濆为生险艰，声发甚霹雳。三老航一叶，百丈空千尺。

苍黄徒尔为，倏忽何可测。篙之小难制，戙之独有力。

猗嗟戙之为，彬彬坚且直。有如用武人，森森矗戈戟。

有如敢言士，落落吐胸臆。拯危居坦夷，济险免兢惕。

志彼哲匠心，俾其来者识。
浪淘沙 感怀
盛颙（明代）

白日弄渔舟。闲共沙鸥。垂纶将老太湖秋。雨雪不知经几许，无老穷愁。

游鲤锦鳞稠。万丈潮头。浪花春暖入瀛洲。一跃禹门龙化去，银汉河流。
送薛水部通判并州
欧阳修（宋代）

胸怀磊落逢知己，气略纵横负壮心。
玉麈生风宾满坐，金鳞照壮士如林。
牛羊日暖山田美，雨雪春寒土屋深。
自古幽并重豪侠，祗应行乐费黄金。
挽胡知县以子贵封御史致政
韩雍（明代）

擢第推封荷宠荣，宦途虽好倦逢迎。归来彭泽心方逸，飞去旌阳骨已轻。

三径菊荒谁送酒，十洲云杳自吹笙。百年遗德今何在，试听朝阳彩凤鸣。
五云鸣佩卷为李双江博士题
叶春及（明代）

都讲鳣重奏，高台骏始招。千金迎委佩，双阙倚层霄。

露忆金茎近，藜分太乙遥。尔家恩不薄，努力圣明朝。